Svetovno prvenstvo v hokeju na ledu 1972
Svetovno prvenstvo v hokeju na ledu 1972 je bilo devetintrideseto Svetovno prvenstvo v hokeju na ledu. Potekalo je med 3. marcem in 22. aprilom 1972 v Pragi, Češkoslovaška (skupina A), Bukarešti (skupina B) in Miercurea Ciucu (skupina C), Romunija. Zlato medaljo je osvojila češkoslovaška reprezentanca, srebrno sovjetska, bronasto pa švedska, v konkurenci dvajsetih reprezentanc, enajstič tudi jugoslovanske, ki je osvojila dvanajsto mesto. To je bil za češkoslovaško reprezentanco tretji naslov svetovnega prvaka, s tem je prekinila serijo devetih zaporednih naslovov sovjetske reprezentance. Istega leta je potekal tudi olimpijski hokejski turnir, ki je do sedaj vselej štel tudi za Svetovno prvenstvo. 